**Информационен бюлетин на Съвета по международни счетоводни стандарти (IASB) – юни 2022 г.**

Настоящият бюлетин на Съвета по международни счетоводни стандарти (IASB) представя предварителните решения на Съвета. Проектите, засегнати от тези решения могат да бъдат намерени в [работната програма](https://www.ifrs.org/content/ifrs/home/projects/work-plan.html). Окончателните решения на Съвета по международни счетоводни стандарти относно МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS Foundation).

IASB проведе заседание на [20-22 юни 2022](https://www.ifrs.org/content/ifrs/home/news-and-events/updates/iasb/2022/iasb-update-june-2022.html) г.

**Съдържание**

**Изследователска работа и изготвяне и въвеждане на стандарти**

* [Преглед след въвеждане на МСФО 9—класифициране и оценяване (Документ по програмата 3)](https://www.ifrs.org/news-and-events/updates/iasb/2022/iasb-update-june-2022/#1)
* [Финансови инструменти с характеристики на собствен капитал (Документ по програмата 5)](https://www.ifrs.org/news-and-events/updates/iasb/2022/iasb-update-june-2022/#2)
* [Метод на собствения капитал (Документ по програмата 13)](https://www.ifrs.org/news-and-events/updates/iasb/2022/iasb-update-june-2022/#3)
* [Основни финансови отчети (Документ по програмата 21)](https://www.ifrs.org/news-and-events/updates/iasb/2022/iasb-update-june-2022/#4)
* [Бизнес комбинации под общ контрол (Документ по програмата 23)](https://www.ifrs.org/news-and-events/updates/iasb/2022/iasb-update-june-2022/#5)
* [Втори всеобхватен преглед на счетоводния стандарт МСФО за МСП (Документ по програмата 30)](https://www.ifrs.org/news-and-events/updates/iasb/2022/iasb-update-june-2022/#6)
* [Инициатива за оповестяване—дъщерни предприятия без публична отчетност: оповестявания (Документ по програмата 31)](https://www.ifrs.org/news-and-events/updates/iasb/2022/iasb-update-june-2022/#7)

**Поддържане и последователно прилагане**

* [Поддържане и последователно прилагане (Документ по програмата 12)](https://www.ifrs.org/news-and-events/updates/iasb/2022/iasb-update-june-2022/#8)
* [Характеристики на договорни парични потоци на финансови активи (изменения в МСФО 9) (Документ по програмата 16)](https://www.ifrs.org/news-and-events/updates/iasb/2022/iasb-update-june-2022/#9)

**Изследователска работа и изготвяне и въвеждане на стандарти**

**Преглед след въвеждане на МСФО 9—класифициране и оценяване (Документ по програмата 3)**

На 21 юни 2022 г. IASB проведе заседание, за да обсъди получените като обратна информация становища във връзка с прегледа след въвеждане на МСФО 9 *Финансови инструменти*. По-специално IASB обсъди:

1. анализ на вижданията на заинтересованите страни относно инструменти на собствения капитал, по отношение на които предприятието е избрало да представи промените в справедливата им стойност в друг всеобхватен доход; и
2. актуален преглед на литературата по въпроса.

От IASB не бе поискано да взема каквито и да е решения.

***Следващ етап***

IASB ще продължи с обсъжданията по темата.

**Финансови инструменти с характеристики на собствен капитал (Документ по програмата 5)**

На 20 юни 2022 г. IASB проведе заседание, за да продължи с обсъжданията си относно прекласифицирането на финансови инструменти, емитирани от предприятието, като финансови пасиви или като собствен капитал, когато същността на договорните условия се променя без модифициране на договора.

IASB реши в порядък на работна хипотеза да добави общи изисквания за прекласифициране в МСС 32 *Финансови инструменти: представяне,* така че да забрани прекласифициране, различно от такова в резултат на промени в същността на договорните условия, произтичащи от промени в обстоятелствата извън договора. Този подход не засяга прекласификации, които вече се изискват от МСС 32.

Всичките десет членове на IASB изразиха съгласие с това решение.

IASB реши също така в порядък на работна хипотеза да поясни, че когато същността на договорните условия се променя поради промени в обстоятелствата извън договора:

1. финансов пасив, прекласифициран от собствен капитал, ще се оценява по справедлива стойност към датата на прекласифициране. Всяка разлика между балансовата стойност на инструмента на собствения капитал и справедливата стойност на финансовия пасив ще се признава в собствения капитал. Всичките десет членове на IASB изразиха съгласие с това решение.
2. инструмент на собствения капитал, прекласифициран от финансов пасив, ще се оценява по балансовата стойност на финансовия пасив към датата на прекласифицирането. Няма да се признава никаква печалба или загуба. Всичките десет членове на IASB изразиха съгласие с това решение.
3. прекласификацията ще се отчита счетоводно в отчетния период, в който е възникнала промяната в обстоятелствата. Осем от десетте членове на IASB изразиха съгласие с това решение.

IASB отчете също така и важното значение на оповестяванията за това потребителите на финансовите отчети да могат да разберат по-добре промяната в класификацията и ефекта й върху оценяването, ако има такъв.

***Следващ етап***

На бъдещи свои заседания IASB ще обсъди други теми, изложени в плана на проекта.

**Метод на собствения капитал (Документ по програмата 13)**

На 21 юни 2022 г. IASB проведе заседание, за да продължи обсъждането, започнато на заседанието на Съвета през април 2022 г. във връзка със следния въпрос, касаещ прилагането: по какъв начин инвеститор прилага счетоводния метод на собствения капитал когато закупува допълнителен дял (или се освобождава от дял) в асоциирано предприятие, като същевременно запазва значително влияние?

IASB разгледа анализ на предпочитания от Съвета подход за прилагане на счетоводния метод на собствения капитал, наред с последствията от прилагането на алтернативен подход.

***Покупка на допълнителен дял (или освобождаване от дял) в асоциирано предприятие, като същевременно се запазва значително влияние* (Документ по програмата 13A)**

IASB реши в порядък на работна хипотеза, че инвеститор, прилагащ предпочитания подход, по отношение на изгодна покупка на допълнителен дял, като същевременно запазва значително влияние, ще признае печалба от изгодна покупка в печалбата или загубата.

Всичките десет членове на IASB изразиха съгласие с това решение.

IASB реши в порядък на работна хипотеза, че инвеститор, прилагащ предпочитания подход, по отношение на частично освобождаване, като същевременно запазва значително влияние, ще оцени частта от балансовата стойност на инвестицията в асоциирано предприятия, която ще бъде отписана, като използва:

1. метод на конкретно идентифициране, ако инвеститорът може да идентифицира конкретната част от инвестицията, от която се освобождава и нейната цена на придобиване; и
2. последна входяща, първа изходяща, ако конкретната част от инвестицията, от която се освобождава не може да бъде идентифицирана.

IASB реши да проучи практически методи за оценяване на частта от балансовата стойност на инвестицията в асоциираното предприятие, която ще бъде отписана, когато инвеститорът прилага предпочитания метод по отношение на частично освобождаване при същевременното запазване на значително влияние.

Шест от десетте членове на IASB изразиха съгласие с тези решения.

***Други промени в нетните активи на асоциирано предприятие* (Документ по програмата 13Б)**

IASB обсъди как да прилага предпочитания от Съвета подход по отношение на други промени в нетните активи на асоциирано предприятие, които променят дяловото участие на инвеститора в собствеността.

IASB реши да продължи обсъждането на този въпрос, касаещ прилагането, на бъдещо заседание.

Девет от десетте членове на IASB изразиха съгласие с това решение.

***Следващ етап***

На бъдещо свое заседание IASB ще продължи обсъждането на въпроси в обхвата на проекта, касаещи прилагането.

**Основни финансови отчети (Документ по програмата 21)**

На 20 юни 2022 г. IASB проведе заседание, за да обсъди повторно предложенията, съдържащи се в Проекта за обсъждане на Съвета *Общо представяне и оповестявания,* отнасящи се до:

* общи изисквания за допълнителни позиции на отделни редове и междинни сборове; и
* използването на колони за представяне на оценките на ръководството за резултатите от дейността.

***Използване на колони за представяне на оценките на ръководството за резултатите от дейността и общи изисквания за допълнителни позиции на отделни редове и междинни сборове* (Документ по програмата 21A)**

IASB реши в порядък на работна хипотеза:

1. да добави изискване, на базата на коментара в параграфи ОЗ 31 и ОЗ 165 от Основанието за заключения, съпътстващи Проекта за обсъждане, по отношение на допълнителните междинни сборове и позиции на отделни редове, представени в отчета или отчетите за финансовите резултати от дейността, за да се впишат в структурата на категориите, изисквани в Счетоводния стандарт. Всичките десет членове на IASB изразиха съгласие с това решение.
2. да оттегли предложението за изрична забрана за използването на колони за представяне на оценките на ръководството за резултатите от дейността в отчета или отчетите за финансовите резултати от дейността. Девет от десетте членове на IASB изразиха съгласие с това решение.

***Следващ етап***

На бъдещи свои заседания IASB ще продължи да обсъжда предложенията по проекта.

**Бизнес комбинации под общ контрол (Документ по програмата 23)**

На 21 юни 2022 г. IASB проведе заседание, за да обсъди проекта си, посветен на бизнес комбинациите под общ контрол.

IASB обсъди дали от концептуална гледна точка по отношение на бизнес комбинации под общ контрол следва да се прилага методът на придобиване и/или методът на отчетната стойност. По-специално IASB обсъди:

1. приликите и разликите между бизнес комбинациите под общ контрол и бизнес комбинациите, обхванати от МСФО 3 *Бизнес комбинации*; и
2. видовете потребители на финансовите отчети на получаващото предприятие и техните нужди от информация в сравнение с тези при бизнес комбинация, обхваната от МСФО 3.

От IASB не бе поискано да взема каквито и да е решения.

***Следващ етап***

На бъдещо заседание IASB ще продължи обсъжданията си относно избора на метод на оценяване, включително практически съображения като ограничението от гледна точка на разходите.

**Втори всеобхватен преглед на счетоводния стандарт *МСФО за МСП* (Документ по програмата 30)**

На 22 юни 2022 г. IASB проведе заседание, за да обсъди дали и ако да – по какъв начин – да предложи изменения в счетоводния стандарт *МСФО за МСП* като част от втория всеобхватен преглед.

***Към проект за обсъждане—насоки относно публичната отчетност* (Документ по програмата 30A)**

IASB реши в порядък на работна хипотеза:

1. да не включва насоките относно публичната отчетност от Модул 1 *Малки и средни предприятия* всчетоводния стандарт *МСФО за МСП*;
2. да не включва насоките относно публичната отчетност от Модул 1 в предложения счетоводен стандарт *Дъщерни предприятия без публична отчетност: оповестявания* при неговото финализиране; но
3. да направи Модул 1 отделно достъпен на уебсайта на Фондация МСФО като образователен материал в подкрепа на предложения счетоводен стандарт *Дъщерни предприятия без публична отчетност: оповестявания*, когато счетоводният стандарт бъде финализиран.

Осем от десетте членове на IASB изразиха съгласие с това решение.

***Към проект за обсъждане —допълнителни опростявания на МСФО 15* Приходи от договори с клиенти (Документ по програмата 30Б)**

IASB реши в порядък на работна хипотеза да предложи изменения в счетоводния стандарт *МСФО за МСП,* за да приведе в съответствие Раздел 23 *Приходи*от стандарта с МСФО 15 *Приходи от договори с клиенти*, с опростявания по отношение на:

1. *Опции на клиента за допълнителни стоки или услуги*—от МСП ще се изисква да:
   1. отчита счетоводно опция, която предоставя на клиента материално право (с изключение на опциите за подновяване на договора) като отделно задължение за изпълнение, когато ефектът от това ще е съществен за индивидуалния договор; и
   2. отчита счетоводно опции за подновяване на договора на базата на очаквания срок на договора и съответното очаквано възнаграждение.
2. *Възнаграждение на принципал спрямо възнаграждение на агент* —МСП би било определено като действащо в качеството на принципал, ако:
   1. то контролира отделната стока или услуга (или отделен пакет стоки или услуги), които ще бъдат предоставени на клиента, преди стоката или услугата (или отделният пакет) да бъдат предоставени на клиента; или
   2. то носи основната отговорност за изпълнението на обещанието да се предостави тази стока или услуга.
3. *Гаранции*—ако договорът с клиента включва гаранция и клиентът няма опцията да закупи гаранция отделно, от МСП ще се изисква, в случай че гаранцията е съществена за договора, да оцени дали гаранцията предоставя на клиента услуга в допълнение към увереността, че продуктът съответства на уговорените в договора спецификации.
4. *Лицензиране*—лицензът би бил определен като предоставящ на клиента правото на достъп до интелектуална собственост на МСП, ако МСП очаква да предприеме дейности, които или:
   1. съществено биха засегнали ползата, която клиентът получава от интелектуалната собственост, като променя същността на интелектуалната собственост; или
   2. съществено биха засегнали ползата, която клиентът получава от интелектуалната собственост, излагайки директно клиента на всякакви положителни или отрицателни последици от тези дейности.
5. *Разпределяне на отстъпките и променливото възнаграждение* —от МСП ще се изисква да разпределя отстъпките и променливото възнаграждение към задълженията за изпълнение в договора въз основа на относителната единична продажна цена, освен ако тази база не отразява сумата на възнаграждението, на което МСП очаква да има право в замяна на удовлетворяването на всяко отделно задължение за изпълнение. В такъв случай от МСП ще се изисква да използва метод, който да отразява сумата на възнаграждението, на което МСП очаква да има право в замяна на удовлетворяването на всяко отделно задължение за изпълнение.
6. *Разпределяне на променливо възнаграждение*—когато МСП прехвърля отделни стоки или услуги, обещани в поредица от отделни стоки или услуги, съставляваща част от единично задължение за изпълнение, от МСП ще се изисква да разпредели променливото възнаграждение към всички отделни стоки или услуги, които съставляват част от единичното задължение за изпълнение, освен ако това не отразява сумата на възнаграждението, на което МСП очаква да има право в замяна на прехвърлянето на обещаните стоки или услуги на клиента. В такъв случай от МСП ще се изисква да използва метод, който да отразява сумата на възнаграждението, на което МСП очаква да има право в замяна на прехвърлянето на обещаните стоки или услуги към клиента.

Всичките десет членове на IASB изразиха съгласие с тези решения.

IASB реши също така да преразгледа неокончателното решение, взето от Съвета през февруари 2022 г. и реши в порядък на работна хипотеза да предложи изменения в Раздел 23 от счетоводния стандарт *МСФО за МСП,* така че да изисква, вместо да разрешава, МСП да отчита счетоводно обещание да прехвърли поредица от отделни стоки или услуги, които по същество са еднакви и имат същия модел на прехвърляне към клиента като отделно задължение за изпълнение, в съответствие с изискването в МСФО 15 (т.е., без каквото и да е опростяване).

Всичките десет членове на IASB изразиха съгласие с това решение.

IASB реши в порядък на работна хипотеза да предложи изменения в Раздел 23 от счетоводния стандарт *МСФО за МСП,* така че да изисква МСП да оповестява:

1. Приходи, признати от договори с клиенти, разбити по категории, показвайки отделно, като минимум, приходи, произтичащи от:
   1. Продажба на стоки;
   2. Предоставяне на услуги;
   3. Лицензионни възнаграждения (възнаграждения за права);
   4. Комисионни възнаграждения; и
   5. Всякакви други съществени видове приходи; и
2. Кога МСП обикновено удовлетворява задълженията си за изпълнение (на базата на параграф 119(a) от МСФО 15).

Всичките десет членове на IASB изразиха съгласие с това решение.

IASB реши също така в порядък на работна хипотеза да не включва в Раздел 23 от счетоводния стандарт *МСФО за МСП* изисквания за оповестяване на базата на параграфи 89, 90, 93 и 97 от Проекта за обсъждане *Дъщерни предприятия без публична отчетност: оповестявания*.

Всичките десет членове на IASB изразиха съгласие с това решение.

***Към проект за обсъждане —преход към третото издание на счетоводния стандарт* МСФО за МСП (Документ по програмата 30В)**

IASB реши в порядък на работна хипотеза да предложи изисквания за преход по отношение на:

1. измененията в счетоводния стандарт *МСФО за МСП,* които биха хармонизирали стандарта с Разясненията на Комитета по разясненията на МСФО и измененията в пълните счетоводни МСФО стандарти; и
2. насоките за прилагащите за първи път счетоводния стандарт *МСФО за МСП*.

Изискванията за преход, които ще бъдат предложени в счетоводния стандарт *МСФО за МСП* се базират на изискванията за преход по отношение на съответните Разяснения на Комитета по разясненията на МСФО и измененията в пълните счетоводни МСФО стандарти, с изключение на:

1. възможност за избор за ретроспективно прилагане на измененията в Раздел 16 *Инвестиционни имоти*и Раздел 26 *Плащане на базата на акции*от Стандарта, които IASB планира да предложи. IASB реши в порядък на работна хипотеза да предложи да не се включва такава възможност за избор; следователно, от предприятието ще се изисква да прилага измененията в Раздел 16 и Раздел 26 за бъдещи периоди.
2. облекчение от предоставянето на сравнителни оповестявания за промени в пасивите, произтичащи от финансови дейности. IASB реши в порядък на работна хипотеза да не предлага такова облекчение. Следователно от предприятие, прилагащо измененията в Раздел 7 *Отчет за паричните потоци* от Стандарта, които IASB планира да предложи ще се изисква да предоставя сравнителни оповестявания на промените, произтичащи от финансови дейности, включително промени, произтичащи от парични и непарични потоци.

Всичките десет членове на IASB изразиха съгласие с тези решения.

***Регламентирана процедура и разрешение за пристъпване към процеса по гласуване* (Документ по програмата 30Г)**

IASB реши в порядък на работна хипотеза да определи период за предоставяне на коментари по проекта за обсъждане, който се разработва във връзка с проекта, от 180 дни.

Девет от десетте членове на IASB изразиха съгласие с това решение.

IASB обсъди стъпките от регламентираната процедура—включително разрешение за пристъпване към процеса по гласуване—във връзка с проекта за обсъждане.

Всичките десет членове на IASB потвърдиха, че са се уверили, че IASB е изпълнил приложимите изисквания на регламентираната процедура и е предприел достатъчно консултации и е осъществил достатъчен анализ, за да се пристъпи към процедурата по гласуване във връзка с проекта за обсъждане.

Нито един от членовете на IASB не даде индикация, че ще изрази несъгласие с предложенията в проекта за обсъждане.

***Следващ етап***

Екипът ще изготви проекта за обсъждане, който ще бъде подложен на гласуване.

**Инициатива за оповестяване—дъщерни предприятия без публична отчетност: оповестявания (Документ по програмата 31)**

На 22 юни 2022 г. IASB проведе заседание, за да вземе решение относно насоката на развитие на проекта в рамките на Инициативата за оповестяване—дъщерни предприятия без публична отчетност: оповестявания.

IASB реши да продължи с предложението си за нов счетоводен МСФО стандарт, съгласно изложеното в Проекта за обсъждане *Дъщерни предприятия без публична отчетност: оповестявания* и съгласува план на проекта за разработване на нов счетоводен стандарт.

Всичките десет членове на IASB изразиха съгласие с тези решения.

IASB реши също така в порядък на работна хипотеза:

1. да включи в новия счетоводен МСФО стандарт изискванията за оповестяване на счетоводните МСФО стандарти, издадени към 28 февруари 2021 г.; и
2. да разгледа изменения в изискванията за оповестяване в счетоводните МСФО стандарти, издадени след 28 февруари 2021 г. след издаването на новия стандарт.

Всичките десет членове на IASB изразиха съгласие с тези решения.

***Следващ етап***

IASB ще продължи обсъждането на получените като обратна информация становища във връзка с Проекта за обсъждане.

**Поддържане и последователно прилагане**

**Поддържане и последователно прилагане (Документ по програмата 12)**

На 20 юни 2022 г. IASB проведе заседание, за да обсъди получените като обратна информация становища във връзка с Проекта за обсъждане *Нетекущи пасиви с договорни клаузи* („Проектът за обсъждане“), който предлага изменения в МСС 1 *Представяне на финансови отчети*. Срокът за предоставяне на коментари по Проекта за обсъждане приключи на 21 март 2022 г. IASB обсъди също така как да продължи работата по проекта.

***Класифициране като текущи или нетекущи*(Документ по програмата 12Б)**

IASB реши в порядък на работна хипотеза:

1. да финализира предложените изменения в параграф 72A от МСС 1 и добавяне на параграф 72Б. IASB реши в порядък на работна хипотеза да потвърди, че само договорни клаузи, които предприятието трябва да изпълнява на или преди отчетната дата биха засегнали класифицирането на даден пасив като текущ или нетекущ.
2. да не предоставя допълнително пояснение или насоки за прилагане относно:
   1. определянето дали дадено право да се отсрочи уреждането има икономическо съдържание; или
   2. прилагането на параграфи 74–75 от МСС 1.
3. да не финализира предложеното пояснение в параграф 72В относно ситуации, при които предприятието не би имало право да отсрочи уреждането, като вместо това посочи, че предлаганите изисквания в параграф 72Б са приложими само по отношение на пасиви, произтичащи от кредитни споразумения.

Всичките десет членове на IASB изразиха съгласие с тези решения.

***Отделно представяне и оповестяване*(Документ по програмата 12В)**

IASB реши в порядък на работна хипотеза:

1. да не финализира предложението да изисква от предприятието да представя отделно нетекущите пасиви с договорни клаузи, като вместо това изисква предприятието да оповестява балансовата стойност на такива пасиви в пояснителните приложения.
2. да финализира предложението да се изисква от предприятието да оповестява информация за нетекущи пасиви с договорни клаузи, с някои изменения. По-конкретно, IASB реши в порядък на работна хипотеза да изисква, когато предприятието класифицира пасиви, произтичащи от кредитни споразумения като нетекущи и тези пасиви са предмет на договорни клаузи, предприятието да оповестява информация, която да позволява на инвеститорите да оценят риска пасивите да станат изискуеми в рамките на 12 месеца, включително:
   1. информация относно договорните клаузи, които предприятието трябва да спазва (като например, естеството на договорните клаузи и датата, на която предприятието трябва да ги изпълни).
   2. факти и обстоятелства, които сочат че предприятието може да изпита затруднения при спазването на договорните клаузи, които трябва да съблюдава—например, предприятието е предприело действия през отчетния период или след него да избегне или смекчи потенциално нарушаване на клаузите. Такива факти и обстоятелства биха могли да включват и факта, че предприятието не би спазило договорните клаузи въз основа на обстоятелствата към отчетната дата.

Всичките десет членове на IASB изразиха съгласие с тези решения.

**Преход и отсрочване на датата на влизане в сила (Документ по програмата 12Г)**

IASB реши в порядък на работна хипотеза:

1. да изисква предприятието да прилага предложените изменения ретроспективно в съответствие с МСС 8 *Счетоводна политика, промени в счетоводните приблизителни оценки и грешки*.
2. да позволи на предприятието да приеме предварително предложените изменения или измененията в *Класифициране на пасивите като текущи или нетекущи* (изменения от 2020 г.), но само ако предприятието приема предложените изменения и измененията от 2020 г. едновременно.
3. да отсрочи датата на влизане в сила на измененията от 2020 г., така че да я приведе в съответствие с датата на влизане в сила на предложените изменения. Датата на влизане в сила ще бъде решена на бъдещо заседание, но няма да е по-рано от годишни отчетни периоди, започващи на или след 1 януари 2024 г.

Всичките десет членове на IASB изразиха съгласие с тези решения.

***Следващ етап***

IASB ще обсъди датата на влизане в сила на предложените изменения, както и съответствието й с приложимите стъпки от регламентираната процедура, на бъдещо заседание.

**Характеристики на договорни парични потоци на финансови активи (изменения в МСФО 9) (Документ по програмата 16)**

На 21 юни 2022 г. IASB проведе заседание, за да обсъди предложения обхват и цел на проекта си за поясняване на изискванията на МСФО 9 *Финансови инструменти* за оценяване на характеристиките на договорните парични потоци по финансови активи.

От IASB не бе поискано да взема каквито и да е решения.

***Следващ етап***

На бъдещо свое заседание IASB ще обсъди потенциалните пояснения на изискванията.